**Nekaj najpogostejših vprašanj v zvezi z obratovanjem Ambulante Polhek:**

**Otroka imam vpisanega v Gorenji vasi pri dr. Rusovi, ker pa je ona zdaj v Žireh in dr. Kalan v Gorenji vasi, ali moram priti podpisati, če želim otroka pustiti v Gorenji vasi pri novem zdravniku?**

Da otrok ostane v Gorenji vasi in je njegov izbrani zdravnik dr. Kalan, boste morali v ambulanti v Gorenji vasi podpisati izjavo o izbiri osebnega zdravnika.

**Ali lahko ostane otrokov izbrani zdravnik dr. Rusova, kljub temu, da živim v Gorenji vasi?**

Zaželjeno je, da bi se otroci iz občine Gorenja vas-Poljane prepisali k dr. Kalanu in bi tako imeli pediatra čim bliže domu. Ambulanta dr. Rusove je že precej polna, kar pomeni, da bi se v naslednjih letih k njej ne dalo vpisovati niti več novorojenčkov iz Žirov..

**Če eden od obeh zdravnikov ne dela, ali lahko otroka pregleda drug zdravnik?**

Ko otrok zboli in potrebuje, da ga pregleda zdravnik, ga načeloma pregleda izbrani zdravnik. Če njegovo zdravstveno stanje ne dopušča odložitve obiska, se seveda obrnete na delujočega enega ali drugega zdravnika. V primeru, da nobena od njunih ambulant ne obratuje, pa na splošnega zdravnika na pristojni zdravstveni postaji v Gorenji vasi ali Žireh( in ne v Škofji Loki). Ponoči in ob praznikih pa se obrnete na Ambulanto za nujno medicinsko pomoč v Škofji Loki. V času dopusta se zdravnika med seboj nadomeščata, po svojem urniku, dr. Rusova v Žireh, dr. Kalan pa v Gorenji vasi. Morebitne sprotne spremembe lokacije delovanja ob odsotnosti enega zdravnika bomo sproti objavljali na naši spletni strani.

**Ali lahko bolniški stalež za nego otroka, npr. od dr. Rusove, uredim v Gorenji vasi?**

Če ste otroka vpisali k dr. Rusovi v Žiri, vse v zvezi otroka, posebno pa bolniški stalež, urejate v Žireh. Izjemoma, če dr. Rusova pregleduje bolne v Gorenji vasi, je možno opraviti te formalnosti za isti dan tudi v Gorenji vasi. V času nadomeščanja pa se zdravnika nadomeščata tudi pri pisanju bolniške.

**Ali si lahko potem, ko podpišem izbiro osebnega zdravnika, premislim?**

Zamenjava osebnega zdravnika se lahko opravi po poteku enega leta od prejšnje izbire. Več si lahko preberete na <https://zavarovanec.zzzs.si/wps/portal/portali/azos/ioz/>.

**Ali je sedaj objavljen urnik stalen?**

Urnik se v osnovi zaenkrat ne bo spreminjal, so pa kljub temu še možne sprotne spremembe. Glede na to, da je v Gorenji vasi več preventive, bo dr. Rusova po potrebi pomagala tudi v Gorenji vasi. Trenutno tam dela vsak drugi torek v mesecu dopoldan šolsko preventivo. Vsak četrti teden po posebnem razporedu, ki ga ima s splošnimi zdravniki v Gorenji vasi, pa dela v Gorenji vasi popoldan.

Do sedaj se je urnik velikokrat spreminjal predvsem zaradi prilagajanja na povišan program in optimizacijo dela. Kar nekaj dela je imela sestra s prenaročanjem pacientov, zaradi česar prosimo za razumevanje.

Trudili se bomo, da bodo vse spremembe sproti in pravočasno objavljene.

**Na katerega splošnega zdravnika se morajo starši obrniti, če živijo npr. v Gorenji vasi, osebnega zdravnika pa imajo v Žireh?**

Če otrok nujno rabi pregled pri zdravniku in pediater ne dela, naj se obrne na splošnega zdravnika v občini, kjer živi. Torej, če živi v Gorenji vasi, naj se oglasi na ZP v Gorenji vasi.

**Kaj pa če živi npr. v Železnikih, Idriji ali Cerknem..?**

Tam se obrnete na splošnega zdravnika le v primeru nujnega stanja, v primeru življenjske ogroženosti pa kličite številko 112, sicer pa se obrnete na splošnega zdravnika v Gorenji vasi ali Žireh.

**Ali lahko v primeru, ko ne dela pediater na dolini, peljemo otroka tudi v Otroški dispanzer v Škofji Loki?**

Le v primeru, ko bi se njegovo stanje izrazito poslabšalo, če bi ga peljali do naše Zdravstvene postaje, se seveda lahko obrnete tudi na Otroški dispanzer v Škofji Loki. Ker pa imajo tam hude kadrovske težave s pediatri in posledične preobremenjenosti, velja dogovor, da tudi v primeru, ko na dolini pediater ne dela, otroka peljete na ZP Gorenja vas ali Žiri, k splošnemu zdravniku.

**Veseli bomo še dodatnih vprašanj v zvezi z delovanjem Ambulante Polhek. Vprašanja in vaše pripombe lahko naslovite na** [**ida.rus@ambulantapolhek.si**](mailto:ida.rus@ambulantapolhek.si)**. Skupaj bomo lahko še izboljšali dostopnost do pediatra in vaše zadovoljstvo z našim delom ter tako prispevali k zdravju otrok.**